ສະພາ​ແຫ່ງ​ຊາດ​ລາວ ​ຮ່າງ​ແຜນ​ການ​ຄຸ້ມຄອງ ​ແລະຈັດ​ສັນ​ ທີ່​ດິນແຫ່ງ​ຊາດ​ ສະບັບ​ໃໝ່ 
ສະພາ​ແຫ່ງ​ຊາດ​ລາວ ​ຮ່າງ​ແຜນ​ຍຸດ​ທະ​ສາດ​ ວ່າ​ດ້ວຍ​ການ​ຄຸ້ມຄອງ​ແລະຈັດ​ສັນ​ທີ່​ດິນ ​ແຫ່ງ​ຊາດ​ສະບັບ​ໃໝ່ ​ເພື່ອ​ຫລຸດຜ່ອນ​ບັນຫາ​ຂັດ​ແຍ້​ງກ່ຽວ​ກັບ​ທີ່ດິນ ​ລະຫວ່າງ​ລັດ​ກັບ​ເອກ​ກະ​ຊົນ.
ຄະນະປະຈໍາສະພາແຫ່ງຊາດລາວ ພາຍໃຕ້ການເປັນປະທານ ຂອງທ່ານນາງປານີ ຢາທໍຕູ ໄດ້ມີມະຕິຕົກລົງໃຫ້ດໍາເນີນການ ຄົ້ນຄວ້າເພື່ອການສ້າງແຜນການແລະນະໂຍບາຍທີ່ດິນແຫ່ງ ຊາດຢ່າງເປັນທາງການໃນລະຫວ່າງກອງປະຊຸມປະຈໍາເດືອນ ສິງຫານີ້ ໂດຍມະຕິຕົກລົງດັ່ງກ່າວນີ້ໄດ້ແນໃສ່ການແກ້ໄຂບັນ ຫາຂັດແຍ້ງກ່ຽວກັບທີ່ດິນລະຫວ່າງພາກລັດແລະເອກກະຊົນ ດ້ວຍການຮ່າງແຜນຍຸດທະສາດວ່າດ້ວຍ ການຄຸ້ມຄອງທີ່ດິນ ການຈັດສັນທີ່ດິນ ການຊົດເຊີຍຄ່າທີ່ດິນທີ່ຖືກເວນຄືນ ແລະ ການປັບປຸງກົດໝາຍທີ່ກ່ຽວກັບທີ່ດິນ ແລະປ່າໄມ້ທຸກສະບັບທີ່ ກ່ຽວຂ້ອງຢ່າງຄົບຊຸດ ແຕ່ຢ່າງໃດກໍຕາມ ມະຕິຕົກລົງຂອງຄະນະປະຈໍາສະພາ ແຫ່ງຊາດໃນຄັ້ງຫລ້າສຸດນີ້ ກໍບໍ່ໄດ້ມີການກໍານົດໄລຍະ ເວລາທີ່ຊັດເຈນວ່າ ຈະຕ້ອງດໍາເນີນການໃຫ້ແລ້ວສໍາ ເລັດທັງໝົດເມື່ອໃດ ເພາະໄດ້ມີການເນັ້ນຢໍ້າພຽງແຕ່ວ່າ ຈະດໍາເນີນການໃຫ້ສໍາເລັດໄວທີ່ສຸດ ຫຼືຖ້າຫາກເປັນໄປ ໄດ້ ກໍໃຫ້ທັນກອງປະຊຸມສະໄໝສາມັນຄັ້ງທີ 4 ຂອງສະ ພາແຫ່ງຊາດລາວຊຸດທີ 7 ທີ່ຈະມີຂຶ້ນໃນເດືອນທັນວານີ້ ທາງການລາວຄາດຫວັງວ່າການດໍາເນີນການຢ່າງຄົບຊຸດ ດັ່ງກ່າວນີ້ ຈະເຮັດໃຫ້ບັນຫາຂັດແຍ້ງທີ່ກ່ຽວກັບທີ່ດິນລະ ຫວ່າງພາກລັດກັບເອກກະຊົນໃນລາວເບົາບາງລົງ ເພາະວ່າການທີ່ລັດຖະບານລາວໄດ້ ໃຫ້ການສົ່ງເສີມການລົງທຶນຈາກຕ່າງປະເທດເຂົ້າມາໃນພາກກະສິກໍາຫຼາຍຂຶ້ນ ພາຍໃຕ້ແຜນການ 3+2 ກໍຄືຕ່າງຊາດເປັນ ຝ່າຍລົງທຶນພ້ອມດ້ວຍການຕອບສະໜອງດ້ານເທັກ ນິກ ແລະພັນພືດທີ່ຈະປູກ ໃນຂະນະທີ່ປະຊາຊົນລາວເປັນຝ່າຍອອກແຮງງານແລະປະ ກອບສ່ວນດ້ວຍທີ່ດິນ ສໍາລັບການປູກພືດນັ້ນໄດ້ສົ່ງຜົນກະທົບທັງໃນດ້ານບວກແລະດ້ານລົບນັ້ນເອງ ສໍາລັບຜົນກະທົບໃນດ້ານບວກນັ້ນ ກໍຄື ການທີ່ປາກົດວ່າມີບັນດານັກທຸລະກິດ ຊາວຕ່າງຊາດໄດ້ພາກັນເຂົ້າມາລົງທຶນໃນພາກກະສິກໍາໃນລາວຫຼາຍຂຶ້ນຢ່າງຕໍ່ເນື່ອງ ຊຶ່ງມາເຖິງປັດຈຸບັນກໍກວມເອົາພື້ນທີ່ສໍາປະທານທີ່ລວມກວ້າງກວ່າ 4 ແສນ ເຮັກຕ້າແລ້ວໃນທົ່ວປະເທດລາວ ສ່ວນຜົນກະທົບດ້ານລົບທີ່ເກີດຂຶ້ນຄຽງຄູ່ກັນໄປນັ້ນກໍຄືບັນຫາກ່ຽວກັບການຖືຄອງທີ່ດິນ ເນື່ອງຈາກການກວດກາພົບວ່າສິດທິໃນການຖືຄອງທີ່ດິນທີ່ເປັນຈິງພາຍໃຕ້ແຜນການ 3+2 ນັ້ນໄດ້ມີການປ່ຽນມືຈາກປະຊາຊົນລາວໄປເປັນຂອງຊາວຕ່າງຊາດ ໂດຍທີ່ປະຊາຊົນລາວຍອມເປັນຜູ້ຖືຄອງທີ່ດິນແທນ ເພື່ອແລກກັບຜົນປະໂຍດພຽງເລັກນ້ອຍເທົ່ານັ້ນ ດັ່ງທີ່ເຈົ້າໜ້າທີ່ຂັ້ນສູງ ໃນກະຊວງກະສິກໍາ-ປ່າໄມ້ ໄດ້ຢືນຢັນວ່າ: ກ່ອນໜ້ານີ້ ເຈົ້າໜ້າທີ່ຂັ້ນສູງປະຈໍາຫ້ອງການສະພາແຫ່ງຊາດລາວ ກໍໄດ້ໃຫ້ການຢືນຢັນວ່າ ບັນຫາທີ່ພົ້ນເດ່ນທີ່ສຸດທີ່ປະຊາຊົນລາວໄດ້ສະແດງການຮຽກຮ້ອງຂໍຄວາມຊ່ວຍເຫຼືອມາຍັງສະພາແຫ່ງຊາດລາວຫຼາຍທີ່ສຸດໃນເວລານີ້ ກໍຄືບັນຫາຂັດແຍ້ງກ່ຽວກັບທີ່ດິນທໍາກິນແລະທີ່ຢູ່ອາໃສ ຊຶ່ງສ່ວນໃຫຍ່ກໍເປັນບັນຫາຂັດແຍ້ງກັບລັດຖະບານແລະບັນດາອົງ ການປົກຄອງທ້ອງຖິ່ນໃນທົ່ວໄປເທດ ທີ່ມີສາເຫດສໍາຄັນມາຈາກການໃຫ້ສໍາປະທານທີ່ດິນແກ່ພາກເອກກະຊົນລາວ ແລະຕ່າງຊາດ ທີ່ໄດ້ໄປທັບຫຼືກວມເອົາທີ່ດິນຂອງປະຊາ ຊົນລາວດ້ວຍ ໃນຂະນະດຽວກັນ ເຈົ້າໜ້າທີ່ຂັ້ນສູງຂອງລາວຍັງບອກດ້ວຍວ່າການຮຽກຮ້ອງຂໍການຊ່ວຍເຫຼືອຂອງປະຊາຊົນ ລາວດັ່ງກ່າວໄດ້ເພີ່ມຂຶ້ນທຸກປີ ແລະການຮຽກຮ້ອງກໍຍັງລວມໄປເຖິງການຂໍໃຫ້ແກ້ໄຂບັນ ຫາຕ່າງໆທີ່ເກີດຂຶ້ນໃນວົງການລັດຖະບານລາວດ້ວຍ ໂດຍສະເພາະແມ່ນການຂໍໃຫ້ດໍາ ເນີນມາດຕະການປ້ອງກັນປາບປາມການສໍ້ລາດບັງຫຼວງໃນວົງ ການລັດຖະບານລາວໃຫ້ ມີປະສິດທິພາບ ແລະໃຫ້ມີການລົງໂທດພະນັກງານຂອງລັດ ທີ່ໄດ້ກະທໍາຄວາມຜິດຢ່າງແທ້ຈິງ ໂດຍບໍ່ມີການຍົກເວັ້ນ